ভূতের সঙ্গে বন্ধুত্ব করিয়ে দেবার অছিলায় দুই ছাত্রীকে শ্লীলতাহানি করার অভিযোগ উঠল আলিপুরদুয়ারে। গ্রেফতার স্কুলের সাফাই কর্মী। ঘটনার জেরে আলিপুরদুয়ারে ব্যাপক উত্তেজনা তৈরি হয় মঙ্গলবার।
‘‘কেউ যেন জানতে না পারে। জেনে গেলেই  ভূতের দেখা মিলবে না।’’ — এই বলে সাবধানও করেছিল স্কুলের ‘সাফাইকাকু’। সেই কারণে কারোকে জানানো তো দূরের কথা, টুঁ শব্দও করেনি দুই কিশোরী। কিন্তু ভূতের সাক্ষাৎ পেতে গিয়ে, যে অভিজ্ঞতা হল, তার ক্ষত হয়তো সারাজীবন ধরেই বয়ে বেড়াতে হবে তাদের। 
ঘটনার জেরে মঙ্গলবার দিনভর বিক্ষোভ চলে আলিপুরদুয়ার জংশনের রেল স্কুলে। শেষ পর্যন্ত অভিযুক্ত সাফাইকর্মীকে বরখাস্ত করে জনতার উত্তেজনা কিছুটা প্রশমিত করে বিদ্যালয় কর্তৃপক্ষ। সন্ধ্যায় পুলিশের হাতে গ্রেফতার হয় 'সাফাইকাকু' শঙ্কর বাসফোর। ঘটনায় তীব্র ধিক্কার জানিয়েছে এলাকাবাসী।
 
ঘটনার সূত্রপাত শনিবারে হলেও, অভিযোগ নিতে গড়িমসি করে বিদ্যালয় কর্তৃপক্ষ। শেষ পর্যন্ত, মঙ্গলবার উত্তেজিত জনতা এবং অভিভাবকদের বিক্ষোভ সামাল দিতে তড়িঘড়ি অভিযুক্ত সাফাই কর্মী শংকর বাসফোরকে বরখাস্ত করে স্কুল কর্তৃপক্ষ। এদিন সকাল থেকেই আলিপুরদুয়ার জংশনের ওই স্কুলের প্রিন্সিপালকে ঘেরাও করে দিনভর তুমুল বিক্ষোভ দেখাতে থাকেন সাধারণ মানুষ এবং অভিভাবকরা। 
অভিভাবকদের সঙ্গে বিক্ষোভে সামিল হন একাধিক গণ-সংগঠনের কর্মীরা। বিক্ষোভরত জনতা এই ঘটনায় প্রিন্সিপালের পদত্যাগের দাবি জানান। স্কুলের প্রিন্সিপাল রাজকমল জানান, ‘‘অভিযুক্ত সাফাই কর্মীকে বরখাস্ত করা হয়েছে। অভিযুক্তের বিরুদ্ধে বিভাগীয় তদন্তের নির্দেশ দেওয়া হয়েছে।’’
আলিপুরদুয়ার থানার পুলিশ সূত্রে জানা গিয়েছে, ‘‘শ্লীলতাহানির অভিযোগ দায়ের হয়েছে। পুলিশ যথাযথ তদন্ত শুরু করেছে। গ্রেফতার করা হয়েছে অভিযুক্তকে।’’